
blagoslovit fie Dumnezeu, Carele a dat nouă a înţelege Sfânta Scriptură şi 

lucrurile ce s-au făcut din nefiinţă în fiinţă, ca un dar mare al lui Dumnezeu. 

ii' ' 

Căruia nimeni nu poate să-i numere mărirea sau mulţimea care n-are număr; 
căci cu cît vom mărturisi cinstea şi mărirea Sfinţeniei Sale, cu atât mai mult se 
înmulţeşte. Deci să nu ne lenevim spre lucrurile cele bune, ci cu mare nevoinţă 
să ne păzim ale umple, căci ne tocmesc o luptare neadormită, şi să ne gătim spre 
ascultare minunilor celor preaînfrumuseţate ale lui Dumnezeu; căci iată că nici 
pe noi nu ne-au lepădat Sfinţia Sa de părinţii noştri cei de demult şi, ca să nu 
uităm viaţa şi minunile ce au făcut ei, le-au arătat în scrieri şi traiul lor l-au 
înfrumuseţat. Drept aceea, acel dar, cum era dintîi, aşa şi acum nu se mai 
micşorează, după cuvîntul ce a grăit Dumnezeul nostru Iisus Hristos într-acest 
chip zicând: „Eu sînt cu voi pînă la sfârşitul veacului". Pentru aceea nu se 
schimbă nici în aceste vremi de la cei ce-1 cer cu tot dinadinsul, ci, spre lauda lui 
Dumnezeu Tatăl Cel Ceresc, iată şi acum şi-ntotdeauna din destul se 
îmbogăţeşte cu preacuvioşii şi îngăduitorii Săi. Cum s-ar zice că se împodobeşte 
ca cu nişte pietre scumpe şi cu mărgăritare, sau ca cu o cunună împletită cu 
multe feluri de flori mirositoare. Acestor pietre şi mărgăritare şi flori se 
închipuieşte şi părintele nostru Nicolae - că aşa i-a fost numele sfinţiei sale după 
sfântul botez, iar mai apoi, dacă s-a îmbrăcat în haine călugăreşti, a fost chemat 
Nifon, care foarte s-a nevoit să petreacă viaţa cu îngăduinţa lui Dumnezeu. Şi s-a 
împlinit şi asupra lui cuvântul pe care L-a zis Dumnezeu către Ieremia 
proorocul: „Mai înainte de a te fi născut, te-am sfinţit şi, mai înainte de 
zămislirea ta, te-am cunoscut întru izrailiteni şi te-am pus întru prăznuire". 
Drept aceea, iată, şi Sfinţia Sa s-a pus astăzi înaintea noastră şi ne cheamă spre 
prăznuire, căci pe el l-a arătat şi l-a crescut la arătare ostrovul cel lăudat, care se 
numeşte Apelapov, şi care este tuturor vestit, că multe feluri de izvoare 
preaînţelepte s-au revărsat din el şi au fost de mare laudă pentru sfinţii părinţi, 
care din acel ostrov mulţi s-au arătat făcători de minuni. Şi acest sfânt şi 
preaînţelept şi înfrumuseţat cu cuvinte, sfinţia sa, părintele nostru Nifon, s-a 
arătat din acel ostrov. De viaţa şi traiul lui ni se apropie şi cuvântul, ca să 

socotim cu deamănuntul şi începutul şi sfârşitul, căci se cade şi rădăcina şi 
odraslele ce a crescut să le spunem şi să le arătăm. 

Pe tatăl sfinţiei sale îl chema Manuil şi pe poreclă i se spunea Harip, iar pe 
mamă o chema Măria. Erau oameni de neam mare şi de rudenie boierească, 
izvorând cu averea şi lauda şi cu lucruri bune din Ţara Dalmaţiei (Serbia), încă 
fiind Manuil la moşia lui slugă credincioasă în curtea lui Gheorghie, domnul 
Dalmaţiei, şi vătaf al copiilor din casă, a fost pârât de Manea Hlapen, şi-1 băgă în 
puşcărie, vrând să-1 piarză. O, ce jale, că iată, fiind om drept a fost clevetit de 
vrăjmaşi ca să piară. Dar Dumnezeu, Cel ce izbăveşte toţi drepţii din moarte, 
cum zice şi Scriptura, a mântuit şi pe acesta cu meşteşugul doamnei Irina din 
Ţara Dalmaţiei, care-1 trimise pe el cu scrisoare la un frate al ei, pe care îl chema 
Toma şi care era voievod în ostrovul Peloponesului. Iar voievodul dacă 1-a 
văzut, îndată 1-a primit cu mare cinste, şi aşa s-a mântuit de moarte. 

In acel ostrov, Manuil luă de soţie pe o jupâneasă ce se chema Măria, fată 
de boieri mari (valahi din Pelopones - n.r.), cu care a făcut doi băieţi şi o fată. Şi 
mult s-a nevoit la viaţa sa, cu toată credinţa în toate bunătăţile, şi aşa se pristăvi 
cu pace. Iar jupâneasă lui, Măria, cu multe vărsări de lacrimi şi jale a rămas 
pentru bărbatul ei, după cum este obiceiul firii omeneşti; iar pentru copiii ce-i 
rămăseseră avea mare dragoste, căci ei o mângâiau de plângerea cea multă. Pe 
cel mai mare dintre ei 1-a dat la Domnul să slujească, pre Nicolae 1-a dat la un 
dascăl să înveţe carte, iar fata a oprit-o cu dânsa pentru mângâiere. 

Nicolae avea atâta dar de învăţătură, încât, în puţină vreme îi întrecu pe 
cei ce erau cu dânsul la învăţătură, şi era atât de ascuţit la minte, încât toată 
dăscălia filosofică a străbătut-o cu înţelepciunea sa. După aceea, a nimerit la un 
părinte călugăr pe care îl chema Ioasaf, dascăl şi provideţ (văzător cu duhul), de 
la care a învăţat şi mai bine toată învăţătura şi de la care a îmbrăcat şi haine 
călugăreşti, fiind numit Nifon. A petrecut puţin timp la călugărul Ioasaf, 
mutându-se apoi în altă latură, ca să vadă şi traiul sfinţilor şi al preacuvioşilor 
părinţi, de la care a adunat toate bunătăţile, ca albina cea harnică, care strânge 
toate florile cele bune, cele de trebuinţă şi de cinste lui Dumnezeu, şi domnilor, 
şi oamenilor. In acest chip s-a arătat şi sfinţia Sa cu nevoinţă şi spre dorinţa 
lucrurilor bune: şi oriunde auzea că se nevoieşte cineva întru lucruri bune, 
îndată mergea acolo ca să vadă lucruri desăvârşite. Şi niciodată nu a greşit, nici 

osteneala lui nu era în deşert, după cum zice apostolul Pavel: „Aceea ce poftea 
aceea a şi dobândit". 

Când a auzit de un părinte pe nume Zaharia, care locuia în cetatea 
Nardiei, om sufletesc şi plin de toate bunătăţile, ştiutor de carte grecească şi 
slovenească, care venise din Sfântul Munte, de la mănăstirea Vatopedului, 
îndată a venit la dânsul cu plecată smerenie şi-i povesti toată taina sa, rugându-1 
să-i fie tată sufletesc. Iar Zaharia, văzând firea lui cea smerită, 1-a luat la sine şi 1- 
a făcut călugăr desăvârşit. Căci mai-nainte avusese numai începătura călugăriei 
de la fericitul Ioasaf; şi nepregetând, 1-a şi diaconit mitropolitul cetăţii Nardiei, 
pe care 1-a hirotonit fericitul şi marele Nicolae, patriarhul Iustinianiei cel dintâi 
şi al tuturor bulgarilor şi sârbilor şi al Albaniei şi al altor laturi, pe care 1-a 
chemat ispravnicul cetăţii Linardiei de la Ţarigrad în Ţara Ohridului la 
Iustiniania cea mare; că în acea vreme şi cetăţile şi satele erau fugite de la 
bisericile Ţarigradului, pentru al optulea Sobor, pe care au vrut să-1 facă la 
Florenţa latinii cei deşerţi de minte. Iar Zaharia şi Nifon, puţină vreme locuind 
acolo, au vrut să meargă în Ţara Alcudonului. Mulţi li se alăturară şi au purces 
de la Iustiniania, unii pe uscat, iar alţii pe mare în vase, şi au sosit la o cetate 
mare pe nume Dracea, care este în Ţara Alcudonului. Acolo s-au suit în cetatea 
Cruei, la şase mile depărtare de Dracea, şi au mers la Gheorghie, ispravnicul 
Albaniei, căruia i se spunea Schenderbeg, şi i-a primit acesta cu mare bucurie şi 
cu dragoste, căci auzise mai înainte de viaţa lor; şi hotărî să-i fie lui duhovnic, 
învăţător şi îndreptător tuturor oamenilor şi tocmitor mântuirii lor. Iar pe Nifon, 
cu blagoslovenia arhiereului cetăţii Cruei, 1-a preoţit, căci şi pe acel arhiereu 1-a 
hirotonisit tot fericitul Nicolae, patriarhul. 

Nu după multă vreme a fost trimis, cu voia lui Dumnezeu, pentru 
mulţimea păcatelor, toiagul învăţăturii cel de fier, după cuvântul proorocului, ca 
prin învăţătura certării să-i întoarcă pe oameni iar către înţelepciunea cea 
întreagă. Şi se ridicară turcii de la răsărit şi cuprinseră toate laturile spre apus, 
tocmai până la Marea Ochianului şi până la Albania, şi tot ce afla, tăiau, prădau 
şi aprindeau. Deci oamenii, văzând spaimă ca aceea şi groază, fugeau încotro 
puteau, unii la mare, alţii prin peşterile munţilor şi ale pământului. Fericiţii 
părinţi, văzând lucruri ca acestea, îşi aduseră aminte de cuvântul apostolului 
Pavel, care zice: „Lăsaţi loc mâniei", şi de cuvântul proorocului Isaia, carele a 
zis: „Păşiţi, oamenii mei, şi intraţi în cămara voastră şi vă ascundeţi până va 

trece mânia Domnului Dumnezeu". Şi au lăsat ei Albania şi au venit până la 
marea cetate a Ohridului. Când au intrat în cetate, au aflat înăuntrul ei o 
mănăstire mare şi vestită a Preacinstitei Fecioare, unde au petrecut cu mare 
mângâiere. 

Rămânând văduvă Biserica cea mare a Iustinaniei celei dintâi, părintele 
Nicolae, patriarhul, a trimis la sfinţia sa, părintele Zaharia, mari rugăciuni ca să 
ia cârma sfintei Biserici, iar sfinţia sa nu vroia nici într-un chip. Insă, neavând ce 
face, pentru rugăciunea clerului şi a norodului, se făcu fără voie patriarhul 
tuturor bulgarilor, sârbilor, arbănaşilor şi altor laturi. Şi a stat în scaunul cel înalt 
ca o lumânare în sfeşnic, şi a păstorit bine Biserica cea mare a Iustinianiei celei 
dintâi, şi i-a cârmuit pe toţi şi i-a îndreptat cum se cade cu învăţătura legii 
creştineşti, ce se cuvine arhiereului. Nu a fost lumină numai într-acea latură, ci 
toată lumea a luminat, pentru ale cărui bunătăţi toţi lăudau pe Tatăl Cel Ceresc. 

Nu trecu multă vreme şi iar se întâmplă împiedicarea şi cuprinse scârbă şi 
întristare mare Biserica Iustinianiei, căci împăratul a trimis la Ţarigrad pe Marco 
Xilocarav de Amira să fie patriarh al Iustinianiei, scoţând din scaun pe Zaharia. 
Mergând patriarhul împreună cu fiul său cel sufletesc, Nifon, ca să-şi afle vina 
pentru care a fost scos din scaun, la Ţarigrad s-a îmbolnăvit, întru care boală îşi 
dete sufletul în mâinile Domnului, după ce a fost îngrijit de fericitul Nifon, care 
cu mare jale îl îngropa, luându-şi blagoslovenie de la dânsul, cum se cade. Deci 
Nifon lăsă Ţarigradul şi merse la Sfântul Munte, căci tare dorea sufletul lui să 
vieţuiască în acel loc sfânt. Şi a mers la părintele Daniil, care ţinea cârma la 
Sfântul Munte, luând de la el blagoslovenie. A mers la mănăstirea lui Hariton 
(Cutlumuş - veche ctitorie valahă - n.r.) şi a umblat pe la toate peşterile şi chiliile 
şi pe la toate schiturile cele mari şi cele mici, care sînt împrejurul Cariei, cerând 
rugăciune şi blagoslovenie de la toţi părinţii cei sufleteşti şi îndulcindu-se cu 
învăţăturile lor. Mergând în peşteră la Crit, a aflat nişte călugări nevoindu-se cu 
fapte bune şi cu multă răbdare postind şi ajunând, care se hrăneau numai din 
lucrul mâinilor lor, şi s-a alăturat lor. Şi Nifon se hrăni şi el din meşteşugul 
scrisului, căci scria foarte bine şi frumos, aşa petrecând acolo cu dânşii multă 
vreme. De acolo a fost chemat la Marea Lavră a Sfântului Atanasie, 
descălecătoriul Sfântului Munte Aton, unde a petrecut mai bine de un an. La 
acea mănăstire cu mare bucurie a fost primit şi el se plecă cu totul obiceiului şi 

tocmelii mănăstirii, făcându-se decât toţi mai mic; toată slujba cu dragoste o 
umplea, încât ieşi în toate laturile lauda bunătăţilor lui. 

Se întâmplă, în acea vreme, de rămase Biserica cea mare a Salonicului 
văduvă de arhiereu. Şi încercară cetăţenii împreună cu clerul Bisericii 
pretutindeni, să afle undeva om care să poată fi vrednic de un lucru ca acesta şi 
care să poată da învăţătură Bisericii şi cetăţii. Iar Dumnezeu, Cel ce a zis: „Să 
strălucească lumina din întuneric şi lucrurile cele de taină aievea să se 
descopere", nu a vrut mai mult să fie ascunsă cetatea care sta în vârful muntelui, 
ci au arătat aievea bunătăţile părintelui nostru Nifon. Deşi se îndoia a primi 
cinstea arhieriei, pentru frica greutăţii şi lauda cea deşartă a acestei lumi, Sfântul 
Nifon luă şi fără de voie cârma arhieriei, imediat aprinzându-se cu râvna cea 
bună spre învăţătură şi spre îndreptarea cea bună a Sfinţilor Părinţi şi începu să 
se ferească de nedreptăţi şi să se nevoiască în ascultarea sfintei liturghii, întru 
care aduc preoţii pentru oameni jertfă nesângeroasă şi cinstită lui Dumnezeu, 
împreună cu sfinţii rugându-se să ne împreuneze lui Hristos. De asemenea, 
zicea: „Milostenia să nu lipsească de la voi, ci pururea să o aveţi către săraci şi 
către văduve şi către cei năpăstuiţi; către străini şi către cei din temniţă, către 
flămânzi şi către cei goi, şi tuturor celor lipsiţi să le daţi din destul şi neoprit; 
pentru ca şi voi pe acest pământ să dobândiţi însutit mai mult, iar întru 
împărăţia Cerului viaţa cea de veci, după cum a zis Domnul nostru Iisus 
Hristos; şi să vă feriţi de toate spurcăciunile şi vicleşugurile, ca să fie cu voi toată 
sfinţirea. Aşa întotdeauna avea învăţătura fără de lene, până când şi spre mai 
mare scaun şi cinste vru Dumnezeu să-1 înalţe. Astfel, nu trecu multă vreme de 
la înscăunarea sa ca arhiereu la Salonic, şi se pristăvi fericitul Simeon, patriarhul 
Ţarigradului. 

Se adunară toţi arhiereii din eparhia patriarhului, ca să aleagă om de 
cinste pentru acea treabă, să îndrepteze Biserica lui Dumnezeu, şi aleseră pe 
fericitul Nifon, însă nu oamenii ci judecata lui Dumnezeu. Se închinară toate 
noroadele şi mulţumeau lui Dumnezeu pentru dânsul, iar arhiereii, 
hirotonindu-1 cu cinstea ce i se cădea şi punându-1 în scaunul patriarhal, i se 
închinară toţi cu cinstea ce i se cădea ca unui stăpân, şi luând blagoslovenie de la 
dânsul, s-au dus fiecare pe la locaşurile lor cu mare bucurie şi veselie. Iar sfinţia 
sa, dacă a luat cârma Bisericii, numaidecât i-a chemat pe toţi, ca cu o trâmbiţă, 
către lauda lui Dumnezeu şi către folosul a tot lucrul cel bun, ca să ferească 

credinţa cea bună şi să fie întreagă şi aleasă de neghina ereticilor, de la care s-a 
îndepărtat toată sfinţirea, căci n-a vrut să ţină învăţătura apostolilor şi a sfinţilor 
părinţi, ci s-au închipuit cu totul evreilor, care n-au vrut să ţină proorociile 
sfinţilor prooroci şi ale sfinţilor patriarhi, fapt pentru care s-au şi împuţinat de la 
ei toate minunile şi toate jertfele, pentru aceea a venit asupra lor toată mânia lui 
Dumnezeu, căci cum este credinţa fără de fapte moartă, aşa şi faptele fără de 
credinţă sînt moarte. De aceea, nevoindu-se în toată vremea, pe mulţi a 
îndreptat părintele nostru Nifon cu învăţătura pe calea dreptăţii. 

Diavolul, cel ce nu iubeşte binele, văzând atâta îndreptare a păcătoşilor, 
care scăpau din meşteşugurile şi vicleşugul lui, nu putu răbda rana şi 
slăbiciunea şi-i îndemnă pe oameni asupra sfinţiei sale, şi a împletit pizme 
viclene, astfel că 1-a scos din scaunul patriarhal. Iată de ce se întunecă Biserica 
lui Dumnezeu. Ieşind Sfântul Nifon din scaun, lăuda numele Domnului Ceresc 
pentru lucrurile câte i se întâmplaseră, şi a mers la Sozopul Elispontului, care era 
aproape de mare. Acolo era şi o mănăstire a Sfântului Ioan Inainte-Mergătorul, 
unde a fost primit şi unde a trăit împreună cu călugării viaţă mai presus de firea 
omenească, pentru care a fost vestit şi lăudat în toate laturile, încât veneau toţi 
de pretutindeni la sfinţia sa pentru a lua învăţătură de folos sufletelor lor, căci 
tuturor le tocmea mântuirea cea sufletească, şi mergeau toţi pe la casele lor 
îndreptaţi şi cu mare bucurie lăudând pe Dumnezeu şi pe Sfântul Nifon. Pentru 
aceasta, cu ajutorul lui Dumnezeu, iar a fost chemat la scaunul sfinţiei sale de tot 
norodul. Deci iar a strălucit luminat soarele cel neapus şi încălzea pe toţi cu 
veselia învăţăturii sfinţiei sale. 

Nu trecu însă multă vreme şi iar nu putu răbda vrăjmaşul diavol să vadă 
lumina învăţăturii sfinţiei sale, şi se aprinse cu pizmă spre izgonirea sfântului. 
Astfel, a îndemnat oamenii de au mers şi l-au pârât la Amira, sultanul turcesc, 
care-1 trimise la pază în cetatea Ohridului. Acolo a sălăşluit la o biserică a 
sfântului apostol şi mai dintâi mucenic Ştefan arhidiacon. Dar nici acolo n-a 
schimbat sfântul luptarea sa, în care era deprins, adică cu ajunul, rugăciunea şi 
cu alte fapte bune, ci încă mai vârtos se nevoia să împlinească toată rânduiala sa. 
Pentru acest lucru, cu îndrăznire vom zice că ieşi vestea bunătăţilor sale peste tot 
pământul, încât se auzi şi în Ţara Românească. Domnul Radu Voievod îl aduse 
şi-1 văzu cu ochii săi şi-1 pricepu bărbat desăvârşit, şi la chip şi la cuvinte ca să 
vină în ţara lui, că-1 pofteşte ţara foarte tare, iar sfântul zice: „Doamne, măria ta, 

vezi însuţi goana ce o am eu de la vrăjmaşii cei adevăraţi ai lui Dumnezeu, dar 
eu cum voi putea veni în ţara ta?" Iară domnitorul zise: „Nu purta grija aceasta, 
ci o lasă să fie asupra mea". Sfântul patriarh zise: „Cum ştii fă!". îndată trimise 
Radu Vodă la împărăţie de ceru pe acest mare păstor şi i se împlini voia, căci i-1 
dete sultanul. Trimise îndată de aduse sfântul în ţara sa, şi i-a dat toate pe mână 
zicându-i: „Eu să domnesc, iar tu să ne îndreptezi şi să ne înveţi Legea lui 
Dumnezeu, şi să fii tată şi păstor mie şi tuturor oamenilor şi solitor la 
Dumnezeu". Iar sfântul află turma neplecată şi neascultătoare şi Biserica 
răzvrătită şi cu obiceiuri rele şi nesocotite. Chemă pe toţi egumenii de la toate 
mănăstirile Ţării Ungro-Vlahiei şi tot clerul Bisericii şi făcu sobor mare 
împreună cu domnul şi cu toţi boierii, cu preoţi şi cu mireni, slobozind izvoare 
de învăţătură limpede şi necurmat, şi le spunea din Sfânta Scriptură, învăţându-i 
pe toţi şi adăpându-i din apa milei credinţei celei adevărate. Şi le grăia din 
pravilă de lege, de tocmirea Bisericii şi de dumnezeieştile slujbe, de domnie şi de 
boierie, de mănăstiri şi de biserici, şi de alte rânduieli. Tocmi apoi toate 
obiceiurile pe pravilă şi pe aşezământul sfinţilor apostoli; hirotoni şi doi 
episcopi, dându-le şi eparhie hotărât, care cât va birui, şi-i învăţă cum vor purta 
grijă şi cum vor paşte oile cele cuvântătoare, care le sînt date în seamă, astfel 
încât să se îndrepteze toată ţara de la arhierie. Iar domnitorul îi zise: „Ţie, 
doamne, se cade să îndreptezi pe cei strâmbi cu judecată tare şi înfricoşată, dar 
dreaptă, după cuvântul lui Dumnezeu, Carele a zis către Moise, îngăduitorul 
Său, şi către toţi feciorii lui Izrael: Iată, v-am dat legea mea şi judecata şi 
îndreptarea în mâinile voastre ce nu-s făţarnice nici a mic, nici a mare, nici a 
văduvă, nici a venetic, nici pre cel sărac să nu-1 miluieşti cu judecata, nici de cel 
bogat să te ruşinezi şi să-i făţărniceşti, că judecata este a lui Dumnezeu, iar în 
Sfânta Evanghelie zice: nu judecaţi în făţărnicie, ci judecaţi cu dreptate. Şi iar a 
zis Domnul izraelitenilor: „De veţi păzi legea Mea şi veţi umbla după poruncile 
Mele şi le veţi face, vă voi da ploaie în vremea ei şi pământul va da roadă sa şi 
pomii poamele lor, şi vă va prisosi vin încă şi până în vremea arăturii şi pâinea o 
veţi mânca cu saţiu şi veţi locui în tara voastră cu biruinţă şi cu tărie mare, şi voi 
da pace în ea şi oşti nu vor trece prin ea, şi veţi birui pe toţi vrăjmaşii voştri şi 
vor cădea înaintea voastră, iar cinci de-ai voştri vor birui 100 de vrăjmaşi, şi voi 
căuta pe voi cu milă, blagoslovindu-vă, şi vă voi înmulţi şi voi pune legea mea 
pe voi şi eu vă voi fi vouă Dumnezeu, iar voi veţi fi Mie oamenii Mei. Iar de nu 
veţi asculta, nici veţi face poruncile Mele, nici vă veţi pleca, pune-voi pe voi 

secetă şi lipsă şi sămănăturile voastre le veţi semăna în zadar, iar osteneala 
voastră o vor mânca vrăjmaşii voştri, şi voi întoarce faţa Mea de la voi şi veţi 
cădea voi înaintea vrăjmaşilor voştri, şi le veţi fi robi, şi vă vor stăpâni ei, şi veţi 
pieri nefiind goniţi de nimenea; şi voi face de vă va fi cerul ca de fier şi pământul 
ca de aramă, iar toată virtutea voastră se va pune în zadar, şi pământul nu va da 
roadă sa, nici pomii nu vor face poame, şi voi trimite asupra voastră fiare 
sălbatice de pe pământ, de vă vor mânca şi vă vor împuţina şi pe voi şi pe 
dobitoacele voastre, şi va fi ţara voastră pustie, iar dacă vă veţi dezlipi de Mine 
şi Eu mă voi depărta de voi", aşa grăieşte Domnul. Acestea şi multe alte 
învăţături ca acestea îi învăţa din Sfânta Scriptură, de asemenea zicând: „Iar 
beţia şi curvia cu totul să se lepede de la voi, că a zis apostolul: „Iar nunta este 
curată şi patul nespurcat, iar curvarilor şi preacurvarilor le va judeca 
Dumnezeu". Pentru curvie se înecă lumea cea dintâi, iar mai apoi şi Sodomul cu 
5 oraşe se prăpădi şi arse cu foc şi piatră pucioasă, că acolo se arătă capul 
spurcăciunii celei mari. Deci, fraţilor, fugiţi de curvie şi de toată necurăţia, cum 
zice apostolul Pavel, şi umblaţi după curăţie, ca să vedeţi pre Dumnezeu; acestea 
zic vouă să le păziţi, dacă vă este voia să moşteniţi împărăţia cea Cerească". 

Pizmaşul diavol, văzând învăţături folositoare de suflet ca aceasta, nu a 
putut răbda şi a făcut multe meşteşuguri şi vicleşuguri, ca să gonească pe 
fericitul Nifon din Ţara Panoniei. In chipul acesta a făcut: „O, vai şi amar, îi zise 
domnul Radu Vodă împreună cu boierii, ieşi din ţara noastră, că viaţa, traiul şi 
învăţăturile tale noi nu le putem răbda, că strici obiceiurile noastre". Iar sfântul 
Nifon, auzind aşa nişte cuvinte nebune şi turbate ca acestea, se miră şi zise: „Nu 
aşa, doamne, nu aşa, ci te îndreptează după legea lui Dumnezeu, şi pre tine şi 
pre boieri, ca nu cumva să porniţi şi să aduceţi mânia lui Dumnezeu asupra 
voastră şi în ţara voastră, deoarece văd că fără-de-legile voastre curând se vor 
slobozi peste voi; iar mie nimic nu-mi este de acestea ce-mi ziceţi voi, că puterea 
şi tăria mea este legea cea fără de prihană şi fără făţărnicie grăiesc înaintea 
măriei tale şi a tuturor boierilor; că pe sora ta o ai măritat după Bogdan fără lege, 
căci el avea femeie cu lege şi o a lăsat fără de nici o vină, şi a luat pe sora ta; 
astfel, el este curvar, iar sora ta ca o preacurvă. Desparte-i şi dă bărbatului pe 
femeia sa şi potoleşte mânia lui Dumnezeu mai înainte de a se porni peste voi. 
Aceste cuvinte foarte aţâţară şi mâniară pe domnitor, care îndată goni pe sfântul 
dinaintea sa şi porunci să nu-1 bage nimeni în seamă, nici să-1 socotească, nici să- 
1 cinstească. Iar dumnezeiescul Nifon nimic nu deznădăjdui, ci-şi punea 

nădăjdea în Dumnezeu, după cum zice proorocul: „Nu vă nădăjduiţi spre 
domni, nici spre fiii omeneşti". Dumnezeu a trimis corbul să-1 hrănească pe Ilie 
proorocul, aşijderea a păzit cu bucate pe Daniil proorocul cu Avacum; în acest 
chip 1-a păzit şi pe sfântul Nifon, că îi veni în ajutor un cocon de boieri, pe care-1 
chema Neagoe, şi care era mai mare peste vânători. Aşa făcu Dumnezeu din cele 
amare dulci şi din cele pizmaşe cu prieteşug, că aducea bucate pentru hrana 
sfântului, şi aievea şi într-ascuns, cu îndemnarea lui Dumnezeu. Iar fericitul 
Nifon îl întărea cu învăţăturile sale, ca să crească şi să se înalţe în toate faptele 
cele bune şi să se ridice în noroc bun şi să fie plăcut înaintea lui Dumnezeu şi a 
oamenilor. 

Radu Vodă tot ţinea pizmă neschimbată asupra sfântului şi nu putea folosi 
la nimic, nici cu frică, nici cu alte amăgiri, până ce se plecă iar sfântului cu 
smerenie şi-1 chemă în taină, zicându-i aceste cuvinte amăgitoare: „Părinte, iartă- 
ne, sfinţia ta, şi ai sfinţia ta iertăciune pentru noi, să-ţi dăm avuţie câtă-ţi va 
trebui, şi să nu ai părere rea nici pre mine, nici pre boieri, iar pentru însurarea 
lui Bogdan însă nu te amesteca, căci el a luat blagoslovenie de la alţi arhierei; iar 
tu mergi cu pace oriunde vei vrea şi roagă pe Dumnezeu pentru mine, şi unde 
vei locui, eu tot voi purta grijă pentru hrana ta, şi ce-ţi va trebui îţi voi trimite". 
Atunci răspunse sfântul cu îndrăzneală şi ca unui om prost îi zise: „O, Radule, 
Radule, tu şi prietenii tăi cu multe rugăciuni m-aţi adus în ţara voastră şi m-aţi 
pus să vă învăţ legea lui Dumnezeu. Deci dacă v-am învăţat ceva rău şi 
nelegiuit, spuneţi voi şi mărturisiţi fărădelegile mele, iar de faceţi voi fărădelege, 
cum şi la arătare şi aievea vă vedeţi şi vă arată faptele voastre, căci mă goniţi 
fără de dreptate din ţara voastră, fiindcă v-am spus adevărul; eu însă mă voi 
duce după cuvântul vostru, iar voi rămâneţi în păcatul vostru, iar pre mine mă 
veţi căuta, dar nu mă veţi afla, ci veţi muri în păcatul vostru şi nu va fi cine să vă 
ajute în acea vreme". Şi zicând aşa, ieşi din ţară şi veni la locul care-i porunci 
Domnul; trecând prin Macedonia şi prin Thulelia, merse în Sfântul Munte Aton, 
ca să petreacă acolo, în locul care e făgăduit călugărilor. Când ajunse acolo, 
îndată se prinse de locaş în sfânta şi marea mănăstire a Vatopedului, călugării de 
acolo dobândind astfel pre cel ce-1 jeluiau, bucurându-se şi mulţumind lui 
Dumnezeu pentru acest lucru. Auzind, toţi din acel Sfânt Munte mergeau la 
acea mănăstire ca la un izvor curgător de viaţă, de la care toţi primeau băutură 
de veselie trupească şi sufletească. 

Sfântul a vieţuit în acea mănăstire mai mult de un an, vreme în care pe doi 
din fraţii care merseseră cu el îi trimise către Dumnezeu, iar pre al treilea îl lăsă 
să meargă în cetatea Salonicului, şi-1 întări prin rugăciunile sale, ca să se 
sfinţească cu sfârşitul mucenicilor. Acesta a pătimit acolo multe munci şi sfârşi 
pentru lege, dobândind cunună în trei viţe, cu postul, cu ascultarea şi cu munca, 
iar mult pătimaşul său trup, al lui Macarie - căci aşa îl chema - a fost îngropat în 
Salonic, iar sufletul dănţuieşte acum cu îngerii în cer. Dumnezeiescul Nifon 
pricepu că şi sfârşitul său este aproape şi se bucura sufleteşte şi se veselea luând 
cu sine pe posluşnicul care mai rămăsese, pre Ioasaf, a trecut muntele şi a mers 
la mănăstirea Dionisiatului şi se stabili acolo, căci şi mai înainte locuise acolo, iar 
Dumnezeu a vrut să-şi săvârşească sfântul viaţa acolo. Cât petrecea acolo în 
toate era întocmai ca ceilalţi fraţi, şi cu mâncarea, şi cu postul, şi cu osteneala, 
astfel că le era altor fraţi ruşine de smerenia şi de nevoinţa lui; că era tuturor 
chip de învăţătură şi la toate slujbele le ajuta, la moară mergea de măcina şi la 
magherniţă ajuta, şi la magupie de asemenea, şi la alte posluşanii, atâta cât 
puteau ostenelile lui, cum şi eu l-am văzut făcând lucruri ca acestea. Despre 
smerenia sa cea multă şi despre ostenelile lui nu spun numai fraţii din acea 
mănăstire, ci şi alţii din alte mănăstiri dimprejur; toţi mărturisesc că era nevoitor 
spre slujbe şi spre spovedanii, spre pocăinţă şi spre curăţie, pe toţi îi certa şi îi 
învăţa zicând: „amar, fraţilor şi părinţilor, celuia ce-1 va afla moartea nepocăit, că 
în iad nu este pocăinţă; pe mulţi i-a scos pocăinţa tocmai din gura diavolului, pe 
mulţi dintre păgâni, turci, armeni, papistaşi şi de alte eresuri, i-au întors de i-au 
botezat şi i-au uns cu sfântul mir şi i-au adus la credinţa cea adevărată a 
pravoslaviei; iar pre câţi mişei a miluit şi săraci, şi pe câţi a scos din robie, zic că 
aceia nu au număr, aşa era de milostiv şi bun tuturor, şi drept. Dumnezeu a 
proslăvit pe cel ce L-a proslăvit, şi 1-a chemat la Sine". 

Cunoscând sfântul cu adevărat trecerea sa din această lume, i se bucură 
sufletul foarte şi îndată chemă pe toţi fraţii şi le spuse de vremea petrecaniei 
sale; îi blagoslovi pe toţi şi se iertă cu toţi, arătând tuturor dragoste, şi nu pizmă, 
şi către cei care-i făcuseră lui rău şi necaz, iar pe cei care erau blestemaţi îi iertă 
şi îi dezlegă ca un adevărat ucenic al lui Hristos, cu al Cărui Trup şi Sânge se şi 
împărtăşi. Astfel şi-a dat sufletul în mâinile Domnului şi ce era din pământ 
pământului a lăsat, căci cu multe cântări de la toţi călugării din toate mănăstirile 
Muntelui Aton s-a îngropat trupul lui cu mare cinste în luna august, ziua a 
douăsprezecea, când era cursul anilor de la zidirea lumii 7016. Astfel a apus 

zarea de dinainte a tot ochiul, rămânând între toţi fraţii plângere şi tânguire fără 
de mângâiere, căci nu era nici unul dintr-înşii care să nu fi vărsat lacrimi pentru 
lipsirea părintelui şi învăţătorului celui bun a toată lumea. 

Ioasaf, posluşnicul lui Nifon, lăsă toată jalea şi întristarea, nevoindu-se să 
umple porunca părintelui său, şi merse numaidecât în Ţarigrad şi tocmi 
poruncile sfântului foarte bine, pătimind acolo multe munci pentru lege; iar apoi 
îl arseră în foc turcii, învrednicindu-se şi el cetei mucenicilor, aşa cum 
mărturisise Sfântul Nifon mai înainte. 

Nu a trecut multă vreme de la plecarea Sfântului din Ţara Panoniei, şi a 
căzut ighemonul Radu într-o boală groaznică şi cumplită, şi alte răutăţi multe îl 
înconjurară, şi nu se mai uşurau nevoile, ci de ce mergea, de aceea i se mai 
îngreunau grijile. Se scorniră în ţară răutăţi şi gâlcevi, iar în Biserică netocmire. 
Şi aşa sfârşi Radu Vodă întru nişte întâmplări rele ca acestea. Dar mai înainte de 
sfârşitul său el căută pre sfântul, cum zisese el, şi nu-1 află, ci era sufletul lui plin 
de frică şi de cutremur; atunci pricepură toţi că se împlinesc cuvintele sfântului, 
care zisese mai înainte de Radu Vodă şi de Ţara Muntenească.. Iar trupul lui 
Radu îl îngropară în mormântul pe care-1 făcuse în tinda bisericii în mănăstirea 
din Dealu, unde este hramul Sfântului Nicolae, făcătorul de minuni, care o 
zidise din temelie în timpul domniei, din piatră cioplită, iar stâlpii uşilor şi 
ferestrele erau din marmură, cum se vede şi acum, biserică frumoasă şi 
minunată; iar de zugrăvit nu a mai apucat să o zugrăvească, ci se zugrăvi mai 
târziu din porunca lui Neagoe Vodă cu vopsele şi cu aur. Deci, după moartea lui 
Radu, boierii nu se puteau învoi pe cine vor pune domn, căci unii ziceau să fie 
acesta, alţii acela, şi era gâlceava şi ceartă între dânşii, după cuvântul 
Evangheliei, care zice: când se va împărţi casa, atunci se va pustii. Aşa fiind ei 
împărţiţi, au ridicat caznă asupra lor, pentru păcatele lor, cum zisese Sfântul 
Nifon, şi puseră domn în scaunul ţării pe Mihnea, feciorul Dracei Armaşul. 
Apucând domnia, îndată se dezbrăcă lupul de pielea oii şi îşi astupă urechile ca 
aspida şi ca vasiliscul, iar arcul şi-1 încorda şi găti săgeţi de săgeta, şi sabia şi-o 
fulgera, şi mâna şi-o întărea spre răni, şi prinse pe toţi boierii cei mari şi aleşi, 
muncindu-i cu multe munci cumplite şi le lua toată avuţia, şi se culca cu 
jupânesele lor şi cu fetele lor înaintea ochilor lor. Unora le-a tăiat nasurile şi 
buzele, pe alţii i-a spânzurat şi pre alţii i-a înecat; iar el se îmbogăţea şi creştea ca 
chedrul până la cer şi-şi împlinea toată voia sa... 

Pe un neam care era mai ales şi temător de Dumnezeu, al cărui nume de 
moşie era Banovţii, adică Basarabeştii, Mihnea cu multe amăgeli şi grele 
jurăminte se lega că nu-i va omorî pe boierii din acel neam, nici nu le va face 
vreo nevoie; şi făcu cărţi de jurământ şi de afurisanie, însă în toate zilele săpa 
groapa şi cugeta cum va putea face să piardă şi neamul lor, ca să nu se mai 
pomenească în Ţara Panoniei. Dar rugăciunea sfântului Nifon nu-1 slobozea nici 
nu-1 lăsa să le facă vreun rău, astfel că toate meşteşugurile lui Mihnea, cele 
viclene ca nişte păianjeni, se stricau. îndemnat fiind de răutatea firii lui, chemă 
pe Stoican, sfetnicul lui cel mai mare, şi intră numai cu dânsul în pivniţa 
domnească, scoţându-i pe pivniceri afară. Dar, cu voia lui Dumnezeu, rămase 
acolo un copil din neamul Basarabeştilor, care, văzându-1 pe nedreptul domnitor 
că intră în pivniţă, se înfricoşa şi, de groază, neavând unde fugi, intră într-o bute 
seacă şi se ascunse. Cum intrară în pivniţă, domnul şi Stoican, începură a se 
sfătui cum şi în ce chip vor face ca să piardă pe acel neam al Basarabeştilor, 
gândindu-se că în pivniţă nu este nimeni să-i audă. După ce sfârşiră sfatul, 
chemară pe pivniceri cerând să le dea vin să bea, de unde va fi mai bun, apoi 
ieşiră din pivniţă veseli, gândind că nimeni nu a auzit sfatul lor viclean. După 
dânşii ieşi pe furiş şi copilul, nespunând nimănui nimic, ci căutându-şi treaba şi 
slujba lui, până află vreme şi prilej de spuse părinţilor şi neamului său celui 
mare toate lucrurile şi vicleşugurile domnitorului. Auzind aceştia aşa şi 
cunoscând că sînt adevărate cuvintele copilului, s-au adunat şi s-au sfătuit. 
Apoi, luând avuţie şi oameni cât putură, au trecut Dunărea de cealaltă parte, 
scăpând astfel cu toţii de cursa lui Mihnea Vodă, călcătorul de jurământ, căci era 
Dumnezeu şi rugăciunile sfântului Nifon cu dânşii. Iar zvăpăiatul domnitor, 
auzind de pribegia lor, de părere de rău i se schimbă firea, iar bucuria i se 
întoarse în întristare şi îşi arătă mânia şi urgia ce avea pe dânşii, arzându-le 
curţile şi casele şi chinuind cu munci grele pe câţi a aflat din acel neam, pe unii 
chiar omorându-i. A risipit din temelie mănăstirea zidită de Basarabeşti pe râul 
Bistriţa, iar biserica Sfinţilor Apostoli, zidită de Neagoe, socotitorul sfântului 
Nifon, pentru a fi îngroparea morţilor, o a sfărâmat, tăind şi pomii şi scoţându-i 
din rădăcini. Şi a ridicat mare prigoană asupra acelui neam blagoslovit, iar 
tuturor preoţilor de prin satele lor le-a tăiat nasurile, spre batjocura Bisericii, şi 
se gândea să-i ardă pe toţi egumenii de prin toate mănăstirile şi multe alte 
răutăţi să facă. Dar Dumnezeu, Cel văzător de inimi şi de cugete, nu a vrut să 
lase să cadă drepţii în mâinile chinuitorilor, ci-i mântui de moartea cea cumplită. 

Deci acei boieri drepţi merseră la împărăţie şi spuseră sultanului toate răutăţile 
lui Mihnea Vodă.. Auzind sultanul aşa şi înţelegând că sînt cuvintele lor 
adevărate, a făcut sfat împreună cu dânşii, pentru a socoti în ce chip vor putea 
face ca să gonească pe Mihnea din scaunul Ţării Panoniei şi să pună în loc pe 
Vlad, fratele lui Radu Vodă. Astfel, zise sultanul către dânşii: „Iată, eu vi-1 dau 
pe el în mâinile voastre şi pe voi în mâinile lui, iar pe Dumnezeu în mijlocul 
vostru. Deci, de veţi face voi lui vreun vicleşug, sau de vă va face el vouă, 
Dumnezeu să vă piardă de pe faţa pământului cu tot neamul". 

Prinzând Mihnea de veste că Vlad Vodă vine cu ajutor de la turci, i se făcu 
frică şi fugi în Ţara Ungurească, împlinind proorocia fericitului Nifon. Iar Vlad 
Vodă se aşeză în tronul ţării, fiind primit cu mare bucurie de toată ţara. In Ţara 
Ungurească Mihnea Vodă a căzut în eresul hulei Duhului Sfânt şi a împletit 
mreajă vicleană asupra tânărului Vlad Vodă, venind cu armata ungurească 
asupra lui. Dar oastea românească birui pre oastea călcătorului şi hulitorului 
Mihnea, care în acea luptă a fost rănit de moarte. 

Vlad Vodă, lăsându-se ispitit de nelegiuitul Bogdan, a încălcat jurământul 
făcut la Dunăre şi s-a lepădat de Basarabeşti, pe care vru chiar să-i omoare. 
Aflând neamul cel drept al Basarabeştilor de intenţia lui Vlad, trecură din nou 
Dunărea şi merseră la Mehmet paşa şi-i povestiră toate cum se făcuseră. 
Mehmet s-a mâniat foarte tare când a auzit acestea şi, luând oaste, a plecat în 
Ţara Românească să-i răzbune pe Basarabeşti. Chiar el cu sabia sa îi tăie capul 
lui Vlad Vodă, ridicând în tronul ţării pe Neagoe Basarab. 

Neagoe a făcut judecată şi dreptate între oameni şi 1-a pus pe Macarie 
mitropolit a toată Ţara Românească, Plaiului şi Severinului, cu blagoslovenia lui 
Pahomie, Patriarhul Ţarigradului. Deci în acea vreme s-a potolit ţara şi s-a 
împăcat de gâlceava şi Biserica s-a veselit, că aşa ajuta ruga Sfântului Nifon. 

întocmai ca împăratului Teodosie cel Mic, care a mutat moaştele Sfântului 

Ioan Hrisostom în Ţarigrad, şi lui Neagoe i-a venit cuget şi gând bun 

dumnezeiesc şi a trimis dintre boierii săi credincioşi cu cărţi la Sfântul Munte al 

Atonului să aducă moaştele Sfinţiei Sale Nifon Patriarhul, ca să curăţească şi să 

tămăduiască greşala lui Radu Vodă şi a altora, care îi făcuseră rău sfinţiei sale. 

Când au ajuns boierii la mănăstirea Dionisiatului s-au închinat în biserică, cum 

este obiceiul creştinesc, şi, luând blagoslovenie de la părinţi, au dat cartea 

domnitorului în mâna egumenului şi a bătrânilor. S-au mirat toţi de acel lucru 

mare şi de cererea domnitorului, dar în nici un chip nu au îndrăznit a cuteza să 
dea moaştele sfântului, nici nu vroiau să lase pre cineva să se apropie şi să 
destupe mormântul sfântului. 

Sluga cea credincioasă a lui Neagoe merse la părinţi şi le zise: „Sfinţi 
părinţi, să nu vă fie frică de aceasta, ci să ne iertaţi că noi nădăjduim către 
credinţa stăpânului nostru care o are către sfinţia sa. Şi nimeni nu va avea nici o 
primejdie". 

Văzând ei atâta credinţă, ziseră: „Faceţi cum vă este voia!" Sluga cea mai 
mare, pe care o chema Danciul bogat, chemând credinţa pe care o avea 
domnitorul său către fericitul Nifon, lepădă toată frica şi începu să sape, până 
ajunse la moaştele sfântului; le scoase afară şi le băgă într-un sicriu cu miroseală 
bună. 

Călugări de la toate mănăstirile s-au adunat şi au venit să se închine 
sfântului. Au sărutat moaştele, mulţumind lui Dumnezeu, Celui ce a proslăvit 
pe robul Său, şi zicând: „Fericită pomenirea ta, Nifone, îndreptătorul părinţilor 
şi învăţătorul a toată lumea!" Aici a arătat Dumnezeu şi minuni, că vindecă pre 
un călugăr care era de mulţi ani mut, pre altul de durerea capului, pre altul de 
friguri şi pre mulţi alţii de multe alte feluri de boli îi tămădui. 

De cum au intrat în Ţara Românească cu sfintele moaşte, au făcut ştire 
domnului Neagoe Vodă, care a adunat tot clerul Bisericii şi toţi boierii, 
aşteptând pe părintele său cel sufletesc. Cu credinţa sufletului şi a inimii, 
domnitorul a cuprins sicriul cu moaştele sfântului în braţe şi le-a sărutat cu 
lacrimi şi cu multă veselie, împreună cu tot norodul creştinesc. Au dus, apoi, 
sicriul şi l-au pus deasupra mormântului lui Radu Vodă, rugându-se toată 
noaptea, împreună cu Neagoe Vodă, sfinţiei sale pentru iertarea păcatului lui 
Radu Vodă, care fără dreptate a lepădat pre Sfântul de la sine şi 1-a gonit din 
tară. 

Şi - mare minune! - spre sfârşitul utreniei, vrând Dumnezeu să arate 
aievea iertarea păcatului lui Radu Vodă şi al altora, care făcuseră nevoie şi 
scârbă sfântului, a văzut singur Neagoe Vodă descoperire ca aceasta de la 
Dumnezeu: s-au rupt scoabele cele de fier şi acoperământul mormântului lui 
Radu Vodă şi degrabă s-au desfăcut marmurile, iar dinlăuntrul s-a ivit trupul lui 
Radu groaznic şi întunecat, plin de puroi şi de putoare. S-a deschis şi sicriul 

sfântului Nifon şi a izvorât de la sfântul izvor de apă, care a spălat tot trupul lui 
Radu Vodă, arătându-1 luminat. Apoi toate încuietorile şi pietrele singure s-au 
închis şi s-au arătat lui Neagoe şi a făcut mare mulţumire. 

Multe alte minuni a mai făcut Dumnezeu cu moaştele preacuviosului Său, 
căci toţi cei ce mergeau la dânsul şi chemau numele sfinţiei sale în ajutor, toată 
vindecarea şi sănătatea dobândeau de la dânsul. O asemenea minune a mai 
făcut sfântul chiar cu Neagoe Vodă, căruia i se arătă şi-i spuse: „Fătul meu 
Neagoe, ia aminte şi vezi că toţi mă socotesc sfânt, căci sînt cu darul cel bun al 
Duhului Sfânt, şi toţi sărută cu credinţă moaştele mele, afară de cutare boier (şi-i 
spuse numele), care nu are credinţă către mine şi nici nu sărută moaştele mele". 
Sculându-se Neagoe şi luând aminte la toţi cei ce se închinau cu evlavie şi 
sărutau moaştele sfântului Nifon, observă cu meşteşug, fără să bage cineva de 
seamă. 

Văzând Neagoe Vodă atâtea minuni ale sfântului Nifon a dat poruncă să 
se facă un sicriu din argint curat, suflat cu aur şi înfrumuseţat cu mărgăritare şi 
pietre scumpe, iar pe capacul acestuia a poruncit să fie pictat chipul sfântului, 
iar la picioarele acestuia să fie el pictat rugându-se în genunchi. Trimise această 
raclă cu mare cinste la mănăstirea Dionisiatului, prin sfinţia sa chiar mitropolitul 
Neofit şi prin boierii săi credincioşi. 

Şi dacă-1 duseră la mănăstire, călugării de acolo deteră lui Neagoe poclon 
capul sfântului şi o mână, şi blagoslovenie de la părinţii cei sfinţi care se aflau în 
mănăstire, ca să fie de sfinţire şi de ajutor Domnului. Iară el primi acele daruri 
cu mare bucurie, ca şi Moise proorocul Tablele Legii vechi şi le purta tot cu sine 
pe unde mergea, şi în curte şi în biserică, iar pe cale le purta în caretă, ca şi Izrael 
chivotul Legii. 

Iară în Muntele Atonului, pe groapa sfântului, zidi biserică frumoasă în 

numele sfântului Nifon, iar mănăstirea o au îmbogăţit cu multă avuţie şi multe 

zidiri înalte au făcut. Iar mănăstirea lui Hariton, care îndeobşte se cheamă 

Kotlomuş, care o au început a o zidi din temelie Radu Vodă, a desăvârşit-o 

Neagoe Vodă şi cu toate frumuseţile şi podoabele au împodobit-o dinlăuntru şi 

dinafară, iar împrejur au îngrădit-o cu zid, şi au făcut biserica sfântului Nicolae 

făcătorul de minuni cu turle, chilii şi trapezărie, pivniţă şi magupie, magherniţă, 

grădină, şi poartă mică şi mare, bolniţă şi ospătărie, şi dohirie, jitniţă şi vistierie 

şi alte case de toată trebuinţa. Iar biserica şi chiliile le-au umplut de frumuseţe şi 

le-au acoperit. Biserica şi tinda au acoperit-o tot cu plumb, şi au pus la ferestre 
sticle şi au târnosit-o cu blagoslovenia arhiereului şi a protosului şi a altor 
egumeni de la alte mănăstiri, şi făcu cinste mare tuturor, şi-i dărui cu daruri 
mari, şi se duseră care şi-ncotro pe la locurile lor cu mare bucurie mulţumind lui 
Dumnezeu. Aşijderea făcu o pristanişte în Ascalun la mare să fie de corăbieri, şi 
o corabie mare, alta mică cu tot ce trebuieşte, şi au zidit cu zid împrejur, şi au 
făcut o culă cu arme, şi cu tunuri să fie de pază, şi alte metohuri cu de toate au 
zidit şi au făcut şi bine le-a tocmit, din care are mănăstirea mult venit, şi au pus 
numele ei Lavra cea mare a ţării Munteneşti. Iară Lavra Sfântului Atanasie şi 
toată biserica cea mare cu altarul şi cu tinzile le-a înnoit, şi au împreunat 
plumbul cel vechi cu altul nou, şi au acoperit-o toată de iznoavă, şi toată 
cliserniţa au zidit din temelie, şi au făcut vase de aur şi de argint pentru 
trebuinţa bisericii, şi zavese cusute cu fir de aur preaînfrumuseţate au dat, şi au 
făcut şi mertic mare câte 90.000 de talere pe an. Iar în Lavra Ivirului a sfântului 
Eftimie făcătorul de minuni, pe sus, pe ziduri au adus apă cu urloiul ca de la 
două mile de loc de departe, şi cu multă bogăţie au îmbogăţit-o. Iar cinstita lui 
doamnă Despina au dat zavesă cusută tot cu fir de aur şi prea înfrumuseţată, să 
o pună înaintea sfintei şi făcătoarei de minuni icoane, în care este scris chipul 
Preacuratei Fecioare şi Maicii lui Dumnezeu Măria, care se cheamă Portăriţa, 
care au venit pe mare la acea mănăstire cu mare minune, cum se află scris pe 
dânsa. Iar la mănăstirea Pantocrator au făcut mari zidituri ca şi la Ivirul, şi au 
dăruit multe daruri în Lavra cea mare, a Hilandarului, aducând apă tot ca la 
Ivirului. Iar în lăudata mănăstire Vatoped tocmi să se dea milă în fiecare an, ca şi 
la Lavra sfântului Atanasie, şi au pus la făcătoarea de minuni icoană a Precistei 
un măr de aur cu mărgăritar şi cu pietre scumpe, şi zidi şi pivniţa mare din 
temelie; şi au împodobit şi în marea mănăstire Xiropotam, că au făcut o 
trapezărie din temelie şi pivniţă. Iar la sfântul Pavel au zidit o culă din temelie, 
să fie de strajă.. Ce să mai înmulţim cuvintele, spuind toate mănăstirile pre rând, 
că toate mănăstirile din sfântul Munte al Athonului le-a îmbogăţit cu bani, cu 
sate, şi dobitoace încă le-au dat, şi multe ziduri au făcut şi fu ctitor mare a toată 
Sfetagora. Iar la biserica cea mare sobornicească din Ţarigrad au adunat tot 
plumbul cel vechi şi au cumpărat altul nou încă mai mult, şi au acoperit-o toată 
de iznoavă, şi toate chiliile din Patriarhie le-au înnoit, şi Patriarhia cu bani şi cu 
multe daruri o au îmbogăţit. Şi sfântul munte Sinai cu toate vasele bisericii şi cu 
alte daruri multe le-au îmbogăţit, şi au făcut şi mertic mare. Iar sfânta cetate a 

Ierusalimului, Sionul, care este mama Bisericilor, aşijderea o au dăruit şi o au 
îmbogăţit, dimpreună cu toate bisericile dimprejurul ei; şi alte mănăstiri de la 
Răsărit toate aşijderea; şi în măgura Misiei, mănăstirea Oreiscului, unde sînt 
moaştele sfântului Grigorie făcătorul de minuni, tinda bisericii au zidit-o şi au 
acoperit-o cu plumb, şi pe tronul cu moaşte au făcut un cerdăcel de piatră, şi 1- 
au zugrăvit frumos şi l-au poleit; iar pe tronul cu moaştele au pus un covor de 
mătase cusut tot cu fir de aur; şi la metohul aceleiaşi mănăstiri, care se cheamă 
Menorlina au zidit o casă mare să fie pentru odihna mănăstirii, în care se făcea 
toate slujbele ce trebuia. Iar în Eleda o sfântă mănăstire, anume Meteora, au 
îmbogăţit-o cu multe daruri şi multe ziduri au făcut. Aşijderea şi în Pethlagonia 
o mănăstire anume Trescaviţ o au îmbogăţit; şi în Machidonia mănăstirea de la 
răsărit până la apus, şi de la miază-zi până la miază-noapte, toate sfintele biserici 
le hrănea, şi multă milă pretutindenea da şi mai vârtos pe cei ce se înstrăinau 
prin pustii şi prin peşteri şi prin schituri fără de nici o scumpete îi hrănea, şi nu 
numai creştinilor fu mumă, ci şi păgânilor, şi fu tuturor tată milostiv, 
asemănându-se Domnului Celui Ceresc, care străluceşte soarele Său, şi plouă şi 
pe cei buni şi pe cei răi, cum arată Sfânta Evanghelie. Şi mai vârtos în Ţara 
Muntenească mari şi minunate mănăstiri au făcut şi arhimandria sfântului şi 
purtătorului de Dumnezeu Părintelui nostru Nicodim, care se cheamă Tismana, 
cu hramul Adormirii Preacuratei Născătoare de Dumnezeu şi pururea Fecioarei 
Măria. Iar la mănăstirea din Nucet unde este hramul sfântului şi marelui 
mucenic Gheorghe, multe au înnoit şi pre făcătoarea de minuni icoană a 
sfântului mucenic însuşi Neagoe Vodă a bătut cu cuişoare un măr de aur curat 
împodobit cu mărgăritar şi cu pietre scumpe. Şi au adus icoana cea făcătoare de 
minuni din Ţarigrad pe care era însemnat chipul Domnului nostru Iisus Hristos 
Atotţiitorul, care mai înainte o înjunghiase un ovrei cu hangerul, şi cum o 
junghie, îndată ieşi izvor de sânge din locul acela, încât stropi şi hainele acelui 
ovrei. Iară el de frică nu văzu că-i sînt hainele stropite de sânge, ci numai văzu 
sângele ce era pe icoană. Şi aşa fiind el cuprins de spaimă, aruncă icoana într-o 
fântână care era în pivniţă. Deci, ieşi afară ca şi cum n-ar fi ştiut de acea minune 
nimica, dar îndată-1 întâmpinară nişte oameni, şi îl întrebară ce va să fie aceasta. 
Iar el fu nevoit să mărturisească minunea şi alergară toţi împreună la fântână, şi 
scoaseră icoana afară; iar sângele tot izvora din arma hangeriului atât cât şi apa 
se făcuse roşie de sânge. O, mari sînt minunile Tale, Doamne Iisuse Hristoase 
Dumnezeul nostru! Care lucru dacă văzu acel ovrei, crezu în Hristos Fiul lui 

Dumnezeu şi se boteză el cu toată casa lui; aşijderea şi alţi ovrei mulţi, care 
văzură cu ochii lor acea minune mare. Iar mutarea acestei icoane din Ţari grad în 
Ţara Românească aşa fu: că se arătă în vis Domnului Neagoe Vodă această 
sfântă icoană şi-i zise să o mute din Ţarigrad în ţara sa, care lucru se făcu. Iar 
Radu Vodă mult se nevoise mai înainte să o aducă în ţara sa, ca şi alte sfinte şi 
dumnezeieşti icoane şi moaşte sfinte, ce lui nici cum nu i s-au dat. Iar când a fost 
voia lui Dumnezeu, şi dumnezeiescul lucru s-au săvârşit, şi s-au mutat. Pre care 
cu mare bucurie şi mulţumire o aştepta Neagoe Vodă şi cu multă cheltuială au 
adus-o, şi cu dragoste au primit-o şi i-au făcut cununa tot de aur curat şi au 
împodobit-o cu mărgăritar ales şi cu alte feluri de pietre scumpe. Şi sparse 
mitropolia din Argeş din temelie şi zidi în locul ei altă sfântă biserică din piatră 
cioplită şi netezită şi săpată cu flori; şi au făcut în mijlocul tinzii bisericii 12 stâlpi 
înalţi tot de piatră cioplită şi învârtiţi foarte frumos şi minunaţi, care închipuiesc 
pe cei 12 apostoli; şi sfântul altar deasupra prestolului îl făcu minunat cu 
turlişoare vărsate; iar ferestrele bisericii şi ale altarului tot scobite şi răzbătute 
prin piatră cu mare meşteşug le făcu; şi la mijloc o ocoli cu un brâu de piatră 
împletit în trei viţe şi cioplit cu flori; şi au poleit biserica, cu altarul şi tinda, 
închipuind Sfânta şi nedespărţita Treime. Iar acoperământul tot cu plumb, 
amestecat cu cositor; şi crucile pe turle tot poleite cu aur, şi turlele tot cioplite cu 
flori şi unele făcute sucite şi împrejurul boitelor făcute tot steme de piatră 
cioplită cu meşteşug şi poleite cu aur. Şi făcu un cerdăcel dinaintea bisericii pe 
patru stâlpi şi zugrăvit şi învălit şi acela cu plumb. Şi făcu scara bisericii tot de 
piatră scobită, cu flori şi cu 12 trepte asemănându-se celor 12 seminţii ale lui 
Israel şi pardosi toată biserica cu marmură albă şi o împodobi pe dinăuntru şi pe 
dinafară foarte frumos şi toate scobiturle pietrelor dinafară le vopsi cu lazur 
albastru şi florile le polei cu aur. Şi aşa vom spune cu adevărat, că nu este aşa de 
mare şi sobornică precum Sionul, carele îl făcu Solomon, nici ca Sfânta Sofia, 
care o făcu marele împărat Iustinian, dar cu frumuseţea este mai pre deasupra 
acelora. 

Şi cum zise Preasfinţia sa Nifon patriarhul încă lui Radu Vodă, că se va 
muta mitropolia din Argeş în Târgovişte, ci Radu Vodă nu s-a învrednici a o 
muta, iară cu Neagoe Vodă s-au împlinit cuvântul Preasfinţiei sale şi a lui 
blagoslovenie: deci zidi mitropolia în Târgovişte mare şi frumoasă cu 8 turle şi 
toate rotunde, încât se satură ochii tuturor de vederea ei, şi încă mai zidi şi o altă 
biserică în Târgovişte din temelie cu hramul sfântului şi marelui mucenic 

Gheorghe, cu clopotniţă înaltă spre tindă. Iară la mănăstirea Cozia, de care am 
povestit, au înnoit biserica cea veche şi au pus icoane preafrumoase; că acea 
mănăstire avea locuri fără gâlceava şi alese de petrecerea călugărească depărtată 
de lume şi plină de toate bunătăţile; cu munţi mari şi cu văi îngrădită şi ocolită 
cu un râu mare, şi izvoare mari şi multe împrejurul ei, şi are toată hrana 
călugărească, poieni şi livezi, nuci şi alţi pomi roditori fără de număr, şi tot 
pământul împrejurul ei este pământ roditor; pe care şi noi l-am văzut cu ochii 
noştri şi am zis: pământul cel făgăduit. 

Deci porunci Neagoe Vodă şi pofti toţi arhimandriţii din muntele cel sfânt 
al Athonului, dimpreună cu toţi egumenii de la toate mănăstirile, şi scrise şi 
cărţi. Iar Gavriil protosul, dacă văzu cartea şi scrisoarea Domnului, aci îşi chemă 
pe toţi egumenii de la toate mănăstirile cele mari: de la Lavră, de la Vatoped, de 
la Ivir, de la Hilandar, de la Xeropotam, de la Caracal, de la biserica lui Alimpie, 
de la Haritonul Cotlomuz, care este lavră românească, de la biserica lui Filotei, 
de la Xinof, de la Zografu, care este lavră bulgărească, de la Simensca, de la 
Dohiar, de la lavra rusească, de la Pantocrator, de la Constamonit, de la sfântul 
Pavel, şi de la Ohisat, de la biserica sfântului Grigore şi de la Simonpetra. Aceşti 
egumeni toţi veniră la Neagoe Vodă în Ţara Românească, dimpreună cu Gavriil 
protosul, carele fu zis mai înainte. Deci chemă Domnul şi pe Teolipt 
ţarigrădeanul, patriarhul a toată lumea şi cu dânsul patru mitropoliţi: de la 
Sereş, de la Sardica, de la Midia, şi de la Melichin, şi veniră şi ei, şi-i primi 
Domnul cu mare cinste, şi chemă şi pe toţi egumenii din ţara sa şi pe tot clirosul. 
Şi merseră dimpreună cu Neagoe, ighemonul Panoniei şi cu Macarie, 
mitropolitul ţării la mănăstirea cea nouă şi minunată de la Argeş, şi făcură 
vecernie şi colivă spre lauda Adormirii Preacuratei Născătoare de Dumnezeu, şi 
dete de luară toţi oamenii din colivă, după obicei. Apoi făcu cină ca să se 
odihnească oamenii, lăudând pre Dumnezeu. Iar după cină tocară şi făcură 
bdenie (priveghere) toată noaptea şi se rugau lui Dumnezeu cu cântări şi 
rugăciuni. Iară alţi oameni ziceau toţi: „Gospodi pomilui!" şi sfârşiră bdenia 
când se vărsă zorile. Deci dacă trecu ş ceas de zi în luna lui august în 15 zile, 
traseră clopotele, ca să meargă patriarhul cu mitropoliţii şi cu tot clirosul 
dimpreună, să târnosească biserica. Iar prestolul în altar îl tocmi şi-1 aşeză însuşi 
Neagoe Vodă cu mâinile sale spre sfinţire, şi aşeză şi făcătoarele de minuni 
icoane ale Pantocratorului şi a Precistei în biserică la locul lor, împodobite tot cu 
aur şi cu pietre scumpe; aşijderea puse şi alte sfinte icoane în biserică, şi în tindă 

printre stâlpi; şi cele din tindă erau cu două feţe, şi pe deasupra cu boite săpate 
cu meşteşug şi poleite; şi era acele icoane toate ferecate cu argint curat şi poleite 
cu aur, între care era şi chipul sfântului Nifon ferecat tot cu aur, şi cu pietre 
scumpe înfrumuseţat, atâta de minunat, cât nu poate mintea omului să 
închipuiască şi să spună. Deci, dacă târnosiră biserica şi aşezară toate lucrurile şi 
le sfinţiră, se odihniră puţintel. Şi iar merseră la biserică domnul Neagoe Vodă şi 
doamna lui Despina, şi cu toţi boierii, fiind şi patriarhul cu mitropoliţii şi cu toţi 
egumenii şi clirosul în biserică. Iară dacă sfârşiră dumnezeiasca liturghie, făcu 
domnul ospăţ mare şi veselie tuturor oamenilor, şi-i dărui pre toţi, pre cei mari 
şi pre cei mici, pre săraci şi pre văduve, pre mişei şi pre neputernici, şi tuturor 
cât li se cădea milă le dete. 

Iar slujba care se făcuse fericitului Nifon se blagoslovi de Teolipt 
patriarhul şi de tot soborul. Şi puseră pre kir Iosif să fie arhimandrit într-acea 
mănăstire nouă şi-1 blagosloviră să facă liturghie cu bederniţă. Şi blagoslovenie 
se dădu de kir Teolipt patriarhul şi de tot soborul, cum şi mai înainte se dăduse 
şi se făcuse la Tismana cu blagoslovenia lui Filotei patriarhul. Şi tocmi să fie 
aceste mănăstiri amândouă cinstite într-un chip, şi arhimandrii şi scaune mai 
mari decât toate mănăstirile ţării Munteneşti; şi se făcu lucrul acesta cu mare 
legământ şi cu groaznic blestem. Iar mitropolia s-a mutat de la Argeş la 
Târgovişte. Şi cum zise mai înainte sfântul Nifon, acum se umplu de Teolipt, 
patriarhul Ţarigradului, şi de Macarie mitropolitul, şi de Neagoe Vodă domnul 
Ungro-Vlahiei, şi de toţi boierii cei mari şi cei mici şi de tot sfântul sobor. Şi aşa 
se tocmi ca de-acum niciodată în veci să nu mai fie mitropolie în Argeş, ci să fie 
mănăstire şi arhimandrie, iar în Târgovişte să fie mitropolie stătătoare cum s-au 
aşezat; şi se făcură aceste lucruri ca mare opreală şi blestem, ca să nu se mai 
clătească nici să se mute în veci nici de patriarh, nici de mitropolit, nici de domn, 
nici de boieri, niciodată. Acestea toate se aşezară când fu cursul anilor 7025, luna 
lui august în 17 zile, în zilele credinciosului domn Io Neagoe Vodă, şi acelui 
Teolipt, patriarhul Ţarigradului, şi a lui Macarie, mitropolitul Ungro-Vlahiei, 
spre slava lui Dumnezeu şi spre frumuseţea şi lauda a toată Ţara Muntenească. 
Drept aceea înălţară laudă domnului şi boierilor şi cuvinte de cinste şi la toată 
curtea lui şi tuturor oamenilor ţării. Deci bunul şi iubitorul de Hristos domnul 
Neagoe Vodă le făcu mare cinste şi-i dărui cu multe daruri şi-i lăsă de se duseră 
toţi pre la locurile lor. 

Iar mănăstirea cea nouă din Argeş o îngrădi împrejur cu ziduri şi 
înlăuntru curţii făcu multe chilii călugăreşti şi o înfrumuseţa cu tot felul de 
trebuinţă, făcu trapezărie şi magherniţă, magupie şi povarnă de olovină pivniţă, 
şi clopotniţă înaltă, şi puse clopote mari, şi o făcu asemenea raiului lui 
Dumnezeu, iar în mijloc era acea casă dumnezeiască, stând ca şi pomul acela al 
vieţii, însă nu aşa că dintr-acela mâncară strămoşii noştri poama morţii, iar 
dintr-acesta se mănâncă Dătătorul-de-viaţă Trup şi Sânge al Domnului nostru 
Iisus Hristos, Carele se junghie în toate zilele întru iertarea păcatelor şi în viaţa 
de veci. Acestea făcu bunul credincios domn Io Neagoe Vodă. Fericită să fie 
pomenirea lui, şi întotdeauna creştea şi se înmulţeau bunătăţile lui, în inima 
acestui bun domn; şi alcătuise slujba şi rugăciunile dreptului şi fericitului Nifon, 
părintele şi sprijinitorul său. Iară rugăciunile lui îl păzeau cu pace în domnia sa, 
şi pe toţi vrăjmaşii îi supunea sub picioarele lui; şi cum înălţa pre Avraam 
rugăciunea şi dragostea şi credinţa lui Melhisedec, şi cum întăriră rugăciunile 
lui Samuil proorocul şi arhiereul pre David asupra lui Goliaf, aşa şi acum ajutară 
rugăciunile sfântului Nifon lui Neagoe Vodă. Iar fericitul Nifon şi atunci şi acum 
tot este cu noi nevăzut, deşi dănţuieşte în cer cu îngerii. Iar cei ce locuiesc pe 
pământ şi cheamă sfântul lui nume, nu se lipsesc de ajutorul lui şi credem că şi 
după moarte trăieşte, după cuvântul Domnului nostru Iisus Hristos Carele zice: 
„Cel ce va crede în Mine, măcar de va şi muri, va învia". Iar acesta din naşterea 
sa fu robul drept al împăratului Ceresc, păstor iar nu argat, sfânt sfinţilor şi 
Bisericii trâmbiţă cu glas mare, care cheamă toată Pravoslavia spre înţelegerea 
cea dumnezeiască care răsună tare şi zice: „Fii omeneşti, până când veţi fi cu 
inimi grele, până când veţi iubi cele deşarte şi veţi crede minciunile". Să ştiţi că 
au minunat Domnul pre cuviosul Său. O, frumuseţea pustnicilor şi cârmaciul cel 
bun al pustnicilor, carele eşti începător negâlcevitor de cele dumnezeieşti şi 
sprijinire caldă împăraţilor şi domnilor celor binecredincioşi, şi ajutor grabnic, 
carele supui sub picioarele lor pe toţi vrăjmaşii şi pizmaşii, şi frângi coarnele 
tuturor hulitorilor eretici, care sînt urâţi lui Dumnezeu, şi dai pace şi linişte a 
toată lumea dumnezeieştilor biserici şi oamenilor creştini şi păstorilor care 
îndreptează dreptul şi adevăratul cuvânt al lui Dumnezeu; aşijderea dă-mi şi 
mie spăsenie (mântuire), celui ce am scris dumnezeiasca ta viaţă, din neştiinţa şi 
neînvăţătura mea, însă cu preasfintele tale rugăciuni, că te-am auzit cu urechile 
mele din sfânta şi fericita ta gură, şi de alţi bărbaţi credincioşi auzite, care şi eu 
însumi le-am văzut. Acestea le-am dat oamenilor, ca să cânte şi să laude 

desăvârşit dumnezeiasca-ţi patimă şi frumuseţea măririi tale, întru slava lui 
Dumnezeu, ca şi noi toţi să ne învrednicim milei şi bunei întâmplări a Domnului 
nostru Iisus Hristos, Căruia I se cuvine toată slava, cinstea şi închinăciunea, cu al 
Lui fără de început Tată şi cu Preabunul şi Sfântul Făcătorul-de-viaţă Duh, acum 
şi pururea şi în vecii vecilor. Amin. 

Proslăvirea sfântului ierarh Nifon patriarhul Ţarigradului s-a săvârşit la 11 august, 
1517, la Curtea de Argeş, zi în care s-a rânduit şi -pomenirea sa. Aceasta a fost prima 
proslăvire a unui sfânt în Tara Românească. 




Dreptcredinciosul Voievod Neagoe Basarab şi Doamna Despina cu copii. 
Frescă din Biserica lui Neagoe de la Argeş. 

